ສົບ ທ່ານ Arafat ທີ່ຂຸດຂື້ນມາ ໄດ້ຖືກຝັງ ຄືນແລ້ວ
ຊາກສົບຂອງ ທ່ານ Yasser Arfat ຖືກຝັງ ຄືນ​ໄວ້​ແລ້ວ ຫລັງ​ຈາກ​ໄດ້​ຂຸດ​​ຂື້ນ​ມາເພື່ອ​ຊອກ​ຫາຫລັກ​ຖານ ກ່ຽວ​ກັບການ​​ເສຍ​ຊີວິດ​ຂອງ​ທ່ານ.
ບັນດາເຈົ້າໜ້າທີ່ປາແລສໄຕກ່າວວ່າ ຜູ້ຊ່ຽວຊານນາໆຊາດ ໄດ້ ຝັງສົບຂອງມື້ລາງຜູ້ນໍາຊາວປາແລສໄຕ ທ່ານ Yasser Arfat ນັ້ນ ຄືນໄວ້ແລ້ວ ຫລັງຈາກໄດ້ຂຸດເອົາຊາກສົບຂື້ນມາເພື່ອຊອກ ຫາຫລັກຖານກ່ຽວກັບການເສຍຊີວິດຂອງທ່ານ ບັນດາເຈົ້າໜ້າທີ່ກ່າວວ່າ ຜູ້ຊ່ຽວຊານນາໆຊາດໄດ້ຂຸດເອົາຊາກສົບຂອງ ທ່ານ Arafat ຂື້ນມາ ໃນຕອນເຊົ້າວັນອັງຄານມື້ນີ້ ຈາກອະນຸສອນສະ ຖານຂະໜາດໃຫຍ່ ທີ່ເມືອງ Ramallah ໃນເຂດຝັ່ງຕາເວັນຕົກຂອງແມ່ນໍ້າຈໍແດັນ ຕົວຢ່າງຊີ້ນສ່ວນຂອງສົບໄດ້ມອບໃຫ້ຜູ້ຊ່ຽວຊານ ຝຣັ່ງ ສະວິສ ຣັດເຊຍ ແລະປາແລສໄຕ ທີ່ຈະນໍາເອົາໄປພິສູດຢູ່ປະເທດຂອງເຂົາເຈົ້າ ບັນດາເຈົ້າໜ້າທີ່ຝຣັ່ງ ໄດ້ສັ່ງໃຫ້ສືບສວນເຖິງການເສຍຊີວິດຂອງທ່ານ Arafat ໃນຕົ້ນປີນີ້ ຫລັງຈາກພົບເຫັນທາດ polonium ຊຶ່ງເປັນສານພິດຮ້າຍແຮງຢູ່ໃນເຄື່ອງນຸ່ງຂອງ ທ່ານ Arafat ທີ່ນໍາໄປມອບໃຫ້ໂດຍ ພັນລະຍາໝ້າຍຂອງທ່ານນັ້ນ ທາດ Polonium ສະຫຼາຍຕົວໄວທີ່ສຸດ ແຕ່ແນວໃດກໍຕາມຜູ້ຊ່ຽວຊານ ບາງທ່ານກ່າວວ່າ ຍັງບໍ່ທັນເປັນທີ່ແຈ້ງຂາວເທື່ອວ່າ ຕົວຢ່າງຂອງທາດ ດັ່ງກ່າວຈາກຊາກສົບນັ້ນ ຈະພຽງພໍສຳລັບການກວດສອບຫລືບໍ່ ທ່ານ Arafat ໄດ້ເຖິງແກ່ອະສັນຍະກຳ ທີ່ປະເທດຝຣັ່ງ ໃນປີ 2004 ຫລັງຈາກທ່ານໄດ້ລົ້ມເຈັບປ່ວຍຍ້ອນພະຍາດລຶກລັບ ມີການຊ່າລືກັນມາຕະຫລອດຢູ່ໃນບັນດາປະເທດອາຣັບວ່າ ອິສຣາແອລ ເປັນຜູ້ວາງຢາເບືອທ່ານ ແຕ່ວ່າ ອິສຣາແອລ ໄດ້ປະຕິເສດຕໍ່ການກ່າວຫານີ້